Verlamde rugbyspeler wen hofsaakCharles Oppelt (27) wat tydens ŉ rugbywedstryd beseer en verlam is, gaan nou vergoeding van die departement van gesondheid in die Wes-Kaap ontvang. Oppelt is in 2002 beseer en moes 15 ure lank voordat hy by ŉ Kaapstadse hospitaal behandeling ontvang het. Sy prokureurs het in die Wes-Kaapse hooggeregshof aangevoer dat permanente skade vermy kon word indien ŉ sekere prosedure binne vier ure van die voorval uitgevoer is. “Ek het in trane uitgebars toe ek die uitspraak hoor,” het Oppelt aan The Times gesê. “Ek het nie gehuil omdat ons suksesvol was nie, ek het gehuil omdat my pa nie daar was om hierdie dag te beleef nie.” Die hof sal nou besluit hoeveel die departement moet opdok. “Alhoewel hy nie geld wou hê nie, wou hy sien dat iemand rekenskap hiervoor gee. Ek onthou my pa het gesê: ‘Ek mag dalk eendag nie vir jou daar wees nie, maar ek wil seker maak dat die lewe vir jou makliker sal wees’,” het Oppelt bygevoeg. Oppelt is beseer terwyl hy vir Mamre-rugbyklub gespeel het. Hy is eers na ŉ nabygeleë hospitaal geneem, en toe na Groote Schuur-hospitaal waar hy ure lank vir behandeling gewag het. Hy is die volgende oggend na Conradie-hospitaal geneem waar dokters die operasie uitgevoer het. Hy het ŉ jaar lank herstel en sy bene is verlam.